Die Kodeks Gigas (Latynː Codex Gigas), ook bekend as die Bybel van Satan of die Duiwelsbybel, is 'n Middeleeuse manuskrip wat uit ongeveer 1230 dateer. Die mees onlangse inskrywing in die kodeks self verwys na gebeure in die jaar 1229. Die boek het sy byname te danke aan 'n beeld van die duiwel wat op een van die bladsye voorkom. Die kodeks is in Latyn geskryf en bevat onder andere die volledige Bybel (in 'n pre-vulgate weergawe, Vetus Latina), Die Etymologiae van Isidore van Sevilla, die Oudheid van die Jode van Flavius Josephus, 'n necrologium (Middeleeuse dodeboek), sommige traktaatjies, towerkunsformules, plaaslike rekords en 'n lys met die name van monnike in die Podlažice-klooster. Die boek weeg 75 kilogram en is die dikste steeds bestaande boek uit die Middeleeue. Die boek is 92 sentimeter lank, 50 sentimeter breed en 22 sentimeter dik. Die boek het 'n houtomslag. Altesaam 624 bladsye van die oorspronklike 640 bladsye is goed bewaar. Die bladsye is verdeel in 320 velle gemaak van beesvelperkament - donkievelperkament volgens ander bronne - van 160 verskillende diere.